Lene Espersen (KF), 2013-04-11:
Jeg vil også gerne indlede med at takke Dansk Folkeparti for at rejse denne forespørgsel, der giver anledning til en debat om ikke mindst anvendelsen af droner.
Jeg vil også gerne indlede med at sige tak til de to ministre for to gode taler, som jeg synes faktisk meget fyldestgørende både beskrev problemstillingen og den tilgang, som et meget stort flertal i Folketinget har til problemstillingen.
Indledningsvis vil jeg sige, at det er nødvendigt at understrege, at indsatsen mod terrorisme skal prioriteres højt, og det betyder også, at efterretningstjenesterne skal have de nødvendige redskaber til rådighed for effektivt at kunne imødegå terrortruslen mod det danske samfund.
Indsatsen skal naturligvis ske i overensstemmelse med dansk og international ret.
Efterretningstjenesternes virke er noget, vi har drøftet mange gange i Folketinget, men som noget nyt, der bliver sat på dagsordenen i dag, er så spørgsmålet om anvendelsen af droner.
Og her vil jeg gerne sige, at siden tidernes morgen har man faktisk i krige og konflikter forsøgt at opnå større afstand til fjenden og dermed placere sig selv i sikkerhedsafstand.
DIIS har lavet en udmærket rapport, der hedder »Dronerne er her«, og her gentager man faktisk argumentet om, at man jo har opfundet anvendelsen af både spyd, bue og pil, rifler, artilleri, missiler – og det er alt sammen noget, man har opfundet i et forsøg på at slå fjenden ihjel, mens man selv er på behørig afstand.
Ambitionen har næsten uden undtagelse altid været at sikre en ulige kamp, og udviklingen hen imod fjernstyrede fly, droner eller UAV'er er blot det næste skridt i den teknologiske udvikling.
Tankegangen om at anvende fly uden cockpit er faktisk heller ikke ny, selv om debatten er ny.
Man forsøgte faktisk allerede at bruge den teknologi under første verdenskrig, men det er først efter udviklingen af avanceret satellit- og kommunikationsteknologi med operative kameraer, at dronerne for alvor har fået deres gennembrud – og nu også med våbenplatform.
Det giver rigtig god mening.
Det skaber nemlig en værdifuld information, og noget af det, vi bruger overvågningsdronerne i Afghanistan til, er jo at kunne spotte, hvor man nedgraver vejsidebomber, IED'er.
Det giver god mening, at man holder øje med det og har en mulighed for at redde menneskeliv, fordi man ved, hvor de er placeret, og derved kan fjerne dem.
Og derfor skal vi naturligvis også bruge den slags overvågningsdroner til at være med til at gøre tilværelsen mere sikker for ikke mindst vores udsendte.
Desværre har debatten herhjemme
indimellem, synes jeg, haft en overdreven fremstilling af anvendelsen af droner som nogle særlig hensynsløse våben.
Det er på ingen måde tilfældet.
Et våben fra en drone er ikke mere dødeligt end et tilsvarende missil.
I takt med at dronerne gøres stadig mere effektive, vil droner jo kunne anvendes til med væbnet magt at minimere tabene på egen side og faktisk også minimere de civile tab, men altså til at kunne slå de mennesker ihjel, man ønsker at ramme.
Og det kan måske friste nogle beslutningstagere til en uhensigtsmæssig eller måske ligefrem uetisk brug af droner, da prisen på egen side vil være uendelig lav.
Noget af det, jeg har noteret mig, og som også har indgået i noget af det materiale, vi har modtaget i anledning af dagens debat, er bl.a., at man i USA faktisk har en livlig diskussion om emnet, herunder hvilke betingelser der skal være opfyldt for, at droner med våbenplatforme kan anvendes til at slå egne statsborgere ihjel, f.eks. statsborgere, der planlægger et terrorangreb mod USA.
Og jeg synes, det er meget glædeligt, at præsident Obama i sin State of the Union-tale dette år netop fremhævede behovet for, at der nok skal være klare retningslinjer på området.
Afslutningsvis vil jeg understrege, at vi mener, at dronerne er kommet for at blive og skal bruges, men vi mener også, det er vigtigt at få understreget her i dag, som ministeren også har gjort det, at det skal ske under betryggende folkeretlige rammer, således at de bliver anvendt til de formål, som vi synes er inden for disse rammer.